Nika Prevc

**Nika Prevc** (s. 15. maaliskuuta 2005) on slovenialainen mäkihyppääjä. Hän on kolminkertainen olympiamitalisti, kaksinkertainen maailmanmestari sekä kolminkertainen maailmancupin kokonaiskilpailun voittaja. Myös hänen veljensä Peter, Domen ja Cene Prevc ovat menestyneitä mäkihyppääjiä.

Prevc saavutti nuorten MM-kilpailuissa pronssia joukkuemäessä Lahdessa 2021. Zakopanessa 2022 hän voitti kultaa normaalimäessä ja joukkuemäessä sekä sai hopeaa sekajoukkuemäessä. Whistlerissä 2023 hän saavutti kultaa sekajoukkuemäessä sekä hopeaa normaalimäessä ja joukkuemäessä. Euroopan nuorten olympiafestivaaleilla hän voitti kultaa normaalimäessä, joukkuemäessä ja sekajoukkuemäessä Planicassa 2023.

Prevc sijoittui Planican MM-kilpailuissa 2023 normaalimäessä 17:nneksi ja joukkuemäessä neljänneksi. Trondheimin MM-kilpailuissa 2025 hän voitti normaalimäen ja suurmäen maailmanmestaruuden sekä saavutti sekajoukkuemäessä hopeaa. Milanon ja Cortinan olympialaisissa 2026 hän saavutti normaalimäen hopeaa ja suurmäen pronssia. Hän hyppäsi myös Slovenian kultaa voittaneessa sekajoukkueessa.

Prevc kilpaili maailmancupissa ensimmäisen kerran Nižni Tagilissa marraskuussa 2021. Hän sai heti maailmancupin pisteitä oltuaan normaalimäen kilpailussa 23:s. Kymmenen parhaan joukkoon hän sijoittui ensimmäisen kerran oltuaan seitsemäs normaalimäen kilpailussa Ljubnossa uudenvuodenpäivänä 2022. Ensimmäisen palkintosijansa hän saavutti oltuaan kolmas Hinzenbachin normaalimäessä helmikuussa 2023.

Prevc voitti kaudella 2023–2024 Engelbergin ja Garmisch-Partenkirchenin suurmäen kilpailut sekä molemmat Villachin normaalimäen kilpailut. Hän voitti Zaōn normaalimäen kilpailun. Ljubnon normaalimäessä hän saavutti kakkossijan ja voiton. Willingenissä hän sijoittui toiseksi. Hän oli toinen myös Hinzenbachissa ja Oslossa. Hän voitti Trondheimissa ja oli kolmas Planicassa. Hän voitti maailmancupin kokonaiskilpailun.

Marraskuussa 2024 Prevc voitti Lillehammerissa kauden avauskilpailun. Hän oli joulukuussa kolmas Zhangjiakoussa ja voitti Engelbergissä. Vuodenvaihteessa hän voitti Garmisch-Partenkirchenissä ja Oberstdorfissa sekä sijoittui Villachissa toiseksi ja kolmanneksi. Tammikuun lopulla Zaōssa hän voitti perjantain kilpailun ja oli sunnuntaina kolmas. Helmikuussa hän voitti molemmat Lake Placidin, Ljubnon ja Hinzenbachin kilpailut. Maaliskuussa hän voitti Oslon suurmäessä ja Vikersundin lentomäessä. Vikersundin harjoituskierroksella hän hyppäsi uuden naisten maailmanennätyksen 236 metriä, mikä rikkoi Silje Opsethin edellisvuonna hyppäämän entisen ennätyksen 5,5 metrillä. Hän voitti myös molemmat Lahden suurmäen kilpailut. Hän voitti näin ollen kymmenen peräkkäistä maailmancupin osakilpailua ja kauden aikana yhteensä 15 osakilpailua. Nämä molemmat sivusivat Sara Takanashin vuonna 2016 tekemiä voittoennätyksiä. Prevc voitti maailmancupin kokonaiskilpailun 640 pisteen erolla Selina Freitagiin.

Kaudella 2025–2026 Prevc sijoittui Lillehammerin toisessa kilpailussa kolmanneksi. Hän sijoittui Falunin normaalimäen kilpailussa toiseksi ja voitti suurmäen kilpailun. Wisłassa hän voitti suurmäen kilpailun. Hän sijoittui Klingentahlin ensimmäisessä kilpailussa toiseksi ja voitti toisen kilpailun. Hän sijoittui Engelbergin ensimmäisessä kilpailussa toiseksi ja voitti toisen kilpailun. Hän voitti Garmisch-Partenkirchenin kilpailun sekä Villachin, Ljubnon ja Zhangijakoun molemmat kilpailut. Hän sijoittui Zaōn jälkimmäisessä kilpailussa toiseksi. Hän voitti Sapporon molemmat kilpailut. Hän sijoittui toiseksi Willingenin ensimmäisessä kilpailussa ja kolmanneksi jälkimmäisessä kilpailussa. Hän voitti Hinzenbachin ensimmäisen kilpailun ja sijoittui jälkimmäisessä kilpailussa kolmanneksi. Hän voitti Lahden molemmat kilpailut. Oslossa hän voitti ensimmäisen kilpailun. Hän sijoittui kolmanneksi Vikersundin lentomäen ensimmäisessä kilpailussa ja toiseksi jälkimmäisessä kilpailussa. Hän voitti Planican lentomäen kilpailun. Edellisen päivän harjoituksissa hän hyppäsi naisten maailmanennätyksen 242,5 metriä. Hän voitti maailmancupin kokonaiskilpailun yli 800 pisteen erolla Nozomi Maruyamaan. Lentomäkicupissa hän oli toinen.

## Lähteet